– Hun er en maskin. Jeg sa det på forhånd: hun kommer til å komme tilbake etter å ha fått en unge og vinne. Det er sykt, sier Heidi Weng som ble nummer tre.

For bare elleve måneder siden ble Bjørgen mamma til lille Marius, men dét var det umulig å se da hun fosset gjennom de finske skoger søndag morgen.

– Det er utrolig artig å være tilbake. Jeg trives med det, sier Bjørgen selv.

LILLE MARIUS: Marit Bjørgen viste frem sin lille Marius etter den nasjonale sesongåpningen på Beitostølen forrige helg. Foto: Pedersen, Terje / NTB scanpix

36-åringen slo til slutt Weng med 12,7 sekunder og finske Krista Pärmäkoski med 4,6 sekund.

– Dette er Marit i glansdagene, sier NRK-ekspert Torgeir Bjørn.

– Det føles på et merkelig vis ut som at hun aldri har vært borte, istemmer NRK-kommentator Jann Post.

– Hun er en maskin

Bjørgen strålte som en sol i seiersintervjuet med NRK - etter det som er hennes 103. verdenscupseier:

SEIERSINTERVJUET: Marit Bjørgen gliste fra øret til øret da hun møtte NRK etter søndagens seier. Se intervjuet her. Du trenger javascript for å se video. SEIERSINTERVJUET: Marit Bjørgen gliste fra øret til øret da hun møtte NRK etter søndagens seier. Se intervjuet her.

– Jeg hadde mål om podiet, men det er artig å ta steget helt øverst, sier hun.

– Da jeg var ferdig med førsterunden følte jeg at jeg hadde mer å gi. Jeg fikk hjelp av ei tysk jente som jeg la meg bak i lettpartiene hvor hun var veldig sterk og så klarte jeg å gå bra i bakkene. Det var bra disponert og jeg er veldig fornøyd, sier 36-åringen.

Sekundstrid

Det ble en sekundstrid med det finske hjemmehåpet Pärmäkoski gjennom hele løpet. Bjørgen leverte en pangåpning og ledet allerede ved de to første passeringene.

Pärmäkoski nærmet seg på slutten, men i mål var hun altså til slutt fire sekunder bak super-mammaen fra Norge.

– Ved siden av å være en god mor har hun lagt ned det treningsarbeidet som kreves, sier Post.

– Trå sommer

Men selv om Marit Bjørgen var sterk og slo sine yngre konkurrenter i Finland legger hun ikke skjul på at veien frem til søndagens seier tidvis har vært tøff.

– Det har vært noen tårer, sa hun til NRK i oktober.

Savnet etter sønnen har vært stort de gangene hun har måttet reise fra ham på samling. Men også skader har gjort ting ekstra utfrodrende, særlig i sommer.

– Hun har hatt tretthetsbrudd og det har vært dager der det ikke har vært lett å kjempe seg tilbake, sier Post.

– Det føltes veldig godt i dag. Absolutt. Selv om det var en trå sommer har pila pekt riktig vei og jeg synes det har gått veldig godt i høst, sier Bjørgen selv.

Langrennsdronningen er definitivt tilbake.

Les saken: Bjørgen ble mamma i romjula